A BIZOTTSÁG 209/2006/EK RENDELETE
(2006. február 7.)
a 809/2003/EK és a 810/2003/EK rendeletnek az 1774/2002/EK európai parlamenti és tanácsi rendelet szerinti, komposztáló és biogázüzemekre vonatkozó átmeneti intézkedések érvényességének meghosszabbítása tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 32. cikke (1) bekezdésére,
mivel:
(1)
Az 1774/2002/EK rendelet nem emberi fogyasztásra szánt állati melléktermékekre vonatkozó egészségügyi előírásokat állapít meg. Ezen előírások szigorúságára tekintettel átmeneti intézkedések engedélyezésére került sor.
(2)
A komposztáló üzemekben felhasznált, 3. kategóriába tartozó anyagok és trágya feldolgozási előírásai tekintetében az 1774/2002/EK európai parlamenti és tanácsi rendelet szerinti átmeneti intézkedésekről szóló, 2003. május 12-i 809/2003/EK bizottsági rendelet (2) átmeneti intézkedéseket ír elő annak érdekében, hogy 2005. december 31-ig haladékot biztosítson az iparág számára a komposztáló üzemekben felhasznált, 3. kategóriába tartozó anyagok és trágya feldolgozási előírásainak kiigazítására és alternatív feldolgozási előírások kidolgozására.
(3)
A biogázüzemekben felhasznált, 3. kategóriába tartozó anyagok és trágya feldolgozási előírásai tekintetében az 1774/2002/EK európai parlamenti és tanácsi rendelet szerinti átmeneti intézkedésekről szóló, 2003. május 12-i 810/2003/EK bizottsági rendelet (3) átmeneti intézkedéseket ír elő annak érdekében, hogy 2005. december 31-ig haladékot biztosítson az iparág számára a biogázüzemekben felhasznált, 3. kategóriába tartozó anyagok és trágya feldolgozási előírásainak kiigazítására és alternatív feldolgozási előírások kidolgozására.
(4)
Az Európai Élelmiszer-biztonsági Hatóság (EFSA) 2005. szeptember 7-i véleménye nyomán alkalmazandó paraméterek eltérnek azoktól a feldolgozási előírásoktól, amelyeket a tagállamok a 809/2003/EK és a 810/2003/EK rendelet alapján 2005. december 31-ig engedélyezhetnek. Ezenkívül némi időt vesz igénybe az, hogy a tagállamok végrehajtsák az 1774/2002/EK európai parlamenti és tanácsi rendelet VI. és VIII. mellékletének a biogáz- és komposztáló üzemekre vonatkozó feldolgozási előírások és a trágyára vonatkozó követelmények tekintetében történő módosításáról szóló, 2006. február 7-i. 208/2006/EK bizottsági rendeletben (4) előírt új validálási eljárást.
(5)
A 809/2003/EK és a 810/2003/EK rendeletben előírt átmeneti intézkedéseket egy újabb időszakra meg kell tehát hosszabbítani annak lehetővé tétele érdekében, hogy a tagállamok engedélyezhessék az üzemeltetőknek a nemzeti szabályozások alkalmazásának folytatását a komposztáló és biogázüzemekben felhasznált, 3. kategóriájú anyagok és trágya feldolgozási előírásainak területén.
(6)
A 809/2003/EK és a 810/2003/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 809/2003/EK rendelet 1. cikkének (1) bekezdésében, 3. cikkének (2) bekezdésében és 4. cikkében a „2005. december 31.” időpont helyébe a „2006. december 31.” időpont lép.
2. cikk
A 810/2003/EK rendelet 1. cikkének (1) bekezdésében, 3. cikkének (2) bekezdésében és 4. cikkében a „2005. december 31.” időpont helyébe a „2006. december 31.” időpont lép.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 7-én.